Komisijos reglamentas (EB) Nr. 1830/2002
2002 m. spalio 14 d.
iš dalies keičiantis Reglamentą (EB) Nr. 2342/1999, nustatantį išsamias Tarybos reglamento (EB) Nr. 1254/1999 dėl bendro galvijienos rinkos organizavimo taikymo taisykles dėl priemokų schemų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. gruodžio 15 d. Tarybos reglamentą (EB) Nr. 2799/98, nustatantį žemės ūkio pinigų politikos priemones dėl euro [1], ypač į jo 9 straipsnį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo [2] su paskutiniais pakeitimais, padarytais Komisijos reglamentu (EB) Nr. 2345/2001 [3], ypač į jo 4 straipsnio 8 dalį, 6 straipsnio 7 dalį, 11 straipsnio 5 dalį, 13 straipsnio 5 dalį ir 20 straipsnį,
kadangi:
(1) Skiriant karvių žindenių priemoką, 1999 m. spalio 28 d. Komisijos reglamento (EB) Nr. 2342/1999, nustatančio išsamias Tarybos reglamento (EB) Nr. 1254/1999 dėl bendro galvijienos rinkos organizavimo taikymo taisykles dėl priemokų schemų [4], su paskutiniais pakeitimais, padarytais Reglamentu (EB) Nr. 169/2002 [5], 29a straipsniu nustatoma gyvūnų skaičiaus suapvalinimo taisyklė skaičiuojant minimalų ir maksimalų procentu išreikštą telyčių skaičių. To reglamento 17 straipsnio 3 dalimi taip pat nustatomas telyčių, už kurias galima gauti tą priemoką, kai priemokos paraiškoje pakoregavus individualų maksimumą nurodomi du-penki gyvūnai, skaičius. Dviejų taisyklių galiojimas apsunkina jų taikymą ir sukuria priemokų paraiškų traktavimo skirtumus. Siekiant užtikrinti, kad būtų taikoma vienoda suapvalinimo taisyklė ir ji būtų gamintojams palankiausia, reglamento 17 straipsnio 3 dalis turėtų būti panaikinta.
(2) Reglamento (EB) Nr. 2342/1999 41 straipsniu nustatytos tam tikros avansų išmokėjimo taisyklės. Dėl ypač nepalankių oro sąlygų kai kuriose valstybėse narėse gamintojai nesugebėjo įsigyti pakankamai aukštos kokybės pašarų savo galvijams žiemos metu. Siekiant, kad gamintojai įstengtų padengti papildomas išlaidas, atsirandančias iš poreikio pirkti papildomų pašarų, reikėtų leisti padidinti specialiosios, karvių žindenių, skerdimo priemokų ir papildomų išmokų avansų sumas.
(3) Reglamento (EB) Nr. 2342/1999 42 straipsnio antrąja dalimi nustatomos specialios taisyklės dėl paskyrimo metų specialiosios priemokos schemą atitinkantiems gyvūnams, kai ta priemoka buvo suteikta laikantis vieno iš to reglamento 8 straipsnyje numatytų variantų. Pagal anksčiau minėtą 8 straipsnį valstybės narės, nusprendusios suteikti specialiąją priemoką skerdimo metu, turi pasirūpinti, kad priemoka būtų taip pat suteikiama, jeigu tinkami gyvūnai išvežami į kitą valstybę narę arba eksportuojami į trečiąją šalį. 42 straipsnio antrojoje dalyje nėra minimi tokie atvejai. Nustatant paskyrimo metus neiškyla jokių sunkumų, jeigu gyvūnai išvežami į kitą valstybę narę, kadangi paraiška pagalbai gauti pateikiama prieš gyvūną išvežant iš konkrečios valstybės narės teritorijos pagal to reglamento 8 straipsnio 6 dalies trečiąją pastraipą. Tačiau kadangi, eksportuojant gyvūnus į trečiąsias šalis, paraiška pagalbai gauti taip pat gali būti pateikta gyvūnus išvežus iš Bendrijos muitų teritorijos, reikia paaiškinti 42 straipsnio antrosios dalies taikymo sritį.
(4) Pagal Reglamento (EB) Nr. 2342/1999 43 straipsnį priemokų sumų ir ekstensyvinimo išmokos pavertimas nacionaline valiuta turi būti atliekamas laikantis pro rata temporis, apskaičiuoto gruodžio mėnesį prieš paskyrimo metus, nustatomus laikantis 42 straipsnio, taikomo valiutos kursų vidurkio. Turėtų būti išaiškinta, kad valiutų kursą kasmet nustato Komisija, kaip ir analizuodama kitus bendrosios rinkos organizavimo atvejus.
(5) Atsižvelgiant į iškilusius sunkumus, šio reglamento nuostata dėl priemokų ir papildomų išmokų avanso turėtų įsigalioti nedelsiant. Be to, siekiant suteikti gamintojams ir kompetentingoms institucijoms valstybėse narėse laiko prisitaikyti prie naujosios taisyklės, reikėtų priimti nuostatą dėl telyčių skaičiaus suapvalinimo taisyklės taikymo atidėjimo. Metinis valiutų kurso nustatymas turėtų būti taikomas nuo kitų kalendorinių metų pradžios. Galiausiai siekiant atsižvelgti į einamaisiais metais atlikto eksporto situaciją, nuostatą dėl paskyrimo metų reikėtų taikyti atgaline tvarka.
(6) Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2342/1999 iš dalies keičiamas taip:
1) 17 straipsnio 3 dalis panaikinama;
2) 41 straipsnio 1 dalies paskutinė pastraipa pakeičiama taip:
"Tačiau už 2000, 2001 ir 2002 kalendorinius metus gali būti išmokėtas iki 80 % dydžio specialiosios priemokos, karvių žindenių priemokos, skerdimo priemokos ir papildomų išmokų avansas.";
3) 42 straipsnio antroji dalis pakeičiama taip:
"Tačiau jeigu specialioji priemoka suteikiama laikantis vieno iš 8 straipsnyje numatytų variantų:
- kai gyvūnas buvo paskerstas ar eksportuotas ne vėliau kaip gruodžio 31 d. ir
- kai paraiška priemokai už tą gyvūną gauti pateikiama po tos datos,
taikomas priemokos dydis yra toks, kuris galiojo tų metų, kuriais įvyko skerdimas arba eksportas, gruodžio 31 d.";
4) 43 straipsnis papildomas tokiu sakiniu:
"vidutinį perskaičiavimo kursą nustato Komisija prieš tai buvusį mėnesį."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo jo įsigaliojimo dienos.
Tačiau:
- 1 straipsnio 1 ir 4 dalys taikomos nuo 2003 m. sausio 1 d.,
- 1 straipsnio 3 dalis taikoma nuo 2002 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. spalio 14 d.